**Pilnvarojuma līgums Nr.\_\_\_**

**par** **vispārējas tautsaimnieciskas nozīmes pakalpojuma - ģimeniskai videi**

**pietuvināta aprūpe - sniegšanu**

Olainē Datums ir pēdējā pievienotā elektroniskā

paraksta laika zīmoga datums

**Olaines novada pašvaldība,**  reģistrācijas Nr. 90000024332, juridiskā adrese: Zemgales iela 33, Olaine, Olaines novads, LV-2114, kuru uz Pašvaldību likuma 17.panta pirmo daļu un trešās daļas 5. un 9.punktu, pārstāv domes priekšsēdētājs Andris Bergs (turpmāk – Pašvaldība), no vienas puses

un

**Sabiedrība ar ierobežotu atbildību “Magnum Social & Medical Care”**, vienotais reģistrācijas Nr. 54103141561, juridiskā adrese: Labraga iela 11, Liepāja, Liepājas novads, LV – 3414, kuru uz statūtu pamata pārstāv valdes loceklis Kristiāns Dāvis (turpmāk - Pilnvarotā Persona), no otras puses,

turpmāk – abi kopā un katrs atsevišķi – Puses/Puse,

pamatojoties uz:

1. Ministru kabineta 2023. gada 22. augusta noteikumu Nr.475 “Eiropas Savienības Atveseļošanas un noturības mehānisma plāna 3.1. reformu un investīciju virziena "Reģionālā politika" 3.1.2. reformas "Sociālo un nodarbinātības pakalpojumu pieejamība minimālo ienākumu reformas atbalstam" 3.1.2.3.i. investīcijas "Ilgstošas sociālās aprūpes pakalpojuma noturība un nepārtrauktība: jaunu ģimeniskai videi pietuvinātu aprūpes pakalpojumu sniedzēju attīstība pensijas vecuma personām" otrās kārtas īstenošanas un uzraudzības noteikumi” (turpmāk – MK noteikumi Nr.475) 48.11.apakšpunktu;
2. Eiropas Komisijas 2011. gada 20. decembra lēmuma Nr.2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – EK lēmums 2012/21/ES) 4. pantu;
3. Olaines novada pašvaldības domes 2024.gada 2.oktobra ārkārtas sēdes lēmumu “Par Pilnvarojuma līguma par vispārējas tautsaimnieciskas nozīmes pakalpojuma - ģimeniskai videi pietuvināta aprūpe - sniegšanu” (10.prot., 1.p.),

noslēdz šādu pilnvarojuma līgumu par vispārējas tautsaimnieciskas nozīmes pakalpojuma sniegšanu (turpmāk – Līgums), kas sniegtu ģimeniskai videi pietuvinātu aprūpes pakalpojumu pensijas vecuma personām, tajā skaitā pensijas vecuma personām, kurām nepieciešams nodrošināt noteiktas manipulācijas (medikamentu ievade, enterālā barošana caur zondi, brūču apkopšana un pārsiešana, mākslīgo atveru (stomu) kopšana un citas medicīniskas manipulācijas):

1. **Līguma priekšmets**
   1. Pašvaldība pilnvaro un Pilnvarotā Persona apņemas sniegt **vispārējas tautsaimnieciskas nozīmes pakalpojumu, kas paredz sniegt ģimeniskai videi pietuvinātu** aprūpes **pakalpojumu pensijas vecuma personām** atbilstoši MK noteikumu Nr.475 nosacījumiem (turpmāk – vispārējas tautsaimnieciskas nozīmes pakalpojums) Pašvaldībai piederošā nekustamajā īpašumā ar kadastra numuru 80800080253, sastāvoša no zemes vienības ar kadastra apzīmējumu 80800080253, 3.0876 ha platībā – Jaunolainē, Olaines pagastā, Olaines novadā (nosaukums “Artēzisko aku un sūkņu stacija”).
   2. Pilnvarotā Persona apņemas veikt vispārējās tautsaimnieciskās nozīmes pakalpojuma sniegšanai nepieciešamās infrastruktūras izveidi atbilstoši MK noteikumu Nr.475 norādītajam tipveida projektam nekustamajā īpašumā ar kadastra numuru 80800080253, zemes vienībā ar kadastra apzīmējumu 80800080253, 3.0876 ha platībā – Jaunolainē, Olaines pagastā, Olaines novadā (nosaukums “Artēzisko aku un sūkņu stacija”) (turpmāk – ārstniecības iestāde).
   3. Pašvaldība piešķir Pilnvarotajai Personai īpašās tiesības sniegt vispārējas tautsaimnieciskas nozīmes pakalpojumu.
   4. Līguma 1. punktā noteiktā pakalpojuma mērķa grupa ir pensijas vecuma personas, kurām Pašvaldības Sociālais dienests ir piešķīris ilgstošas sociālās aprūpes un sociālās rehabilitācijas pakalpojumu institūcijā, un kurām nav piešķirts trūcīgas vai maznodrošinātas mājsaimniecības statuss, tajā skaitā, pensijas vecuma personas, kurām Pašvaldības Sociālais dienests ir piešķīris ilgstošas sociālās aprūpes un sociālās rehabilitācijas pakalpojumu institūcijā, un kurām nav piešķirts trūcīgas vai maznodrošinātas mājsaimniecības statuss un nepieciešams nodrošināt noteiktas manipulācijas (medikamentu ievade, enterālā barošana caur zondi, brūču apkopšana un pārsiešana, mākslīgo atveru (stomu) kopšana un citas medicīniskas manipulācijas).
   5. Vispārējas tautsaimnieciskas nozīmes pakalpojuma sniegšanas teritorija – Olaines novada administratīvā teritorija.

**II. Vispārējas tautsaimnieciskas nozīmes pakalpojuma izpildes termiņš**

**un izbeigšanas kārtība**

* 1. Līgums stājas spēkā ar tā abpusēju parakstīšanas brīdi un ir spēkā līdz 2027.gada 31.decembrim.
  2. Vispārējas tautsaimnieciskas nozīmes pakalpojuma sniegšanas termiņš tiek noteikts - no brīža, kad Līgumā minēto ārstniecības iestādi Pilnvarotā Persona nodod ekspluatācijā un līdz Līguma 6.punktā norādītajam termiņam.
  3. Puses var uzteikt Līgumu 6 (sešus) mēnešus iepriekš, rakstiski, brīdinot par to otru Pusi, ja:
  4. ja Centrālā finanšu un līgumu aģentūra (turpmāk - CFLA) uzraudzības ietvaros secina, ka projektu īstenošanas vietās nav nodrošināta vispārējas tautsaimnieciskas nozīmes pakalpojuma sniegšana Ministru kabineta noteikumu Nr.475 4.2. apakšpunktā minētajām personām;
  5. ja izbeidzas priekšnoteikumi un pamats Pilnvarotajai Personai sniegt vispārējas tautsaimnieciskas nozīmes pakalpojumu;
  6. ja CFLA ievērojot MK noteikumus Nr.475 nepiekrīt slēgt līgumu ar Pilnvaroto Personu, par finansējumu ārstniecības iestādes izveidei līdz 2024. gada 30. oktobrim.

1. Izpildot Līgumu, tiek piemēroti MK noteikumi Nr.475 un EK lēmums 2012/21/ES.
2. **Vispārējas tautsaimnieciskas nozīmes pakalpojuma finansēšanas un kompensācijas kontroles noteikumi**
3. Pilnvarotā Persona vispārējās tautsaimnieciskas nozīmes pakalpojuma sniegšanu finansē no šādiem finanšu līdzekļiem:
   1. Pilnvarotās Personas finansiālie līdzekļi;
   2. Maksājums no klientiem par pakalpojumu;
   3. Pašvaldības līdzfinansējuma;
   4. Citiem Eiropas savienības finansējumiem (ja tādi piemērojami).
4. Pašvaldība pēc projekta ieviešanas par vispārējas tautsaimnieciskas nozīmes pakalpojuma sniegšanu vienai personai, ievērojot MK noteikumus Nr.475, apmaksā pakalpojumu, kura izmaksas noteiktas Pašvaldības izsludinātajā iepirkumā.
5. Saņemtā pakalpojuma apmaksu veic katru mēnesi par iepriekšējā mēnesī veiktajiem faktiskajiem pakalpojumiem.
6. Pieņemot lēmumu par atbalsta piešķiršanu, Puses ievēro Eiropas Komisijas lēmuma [5. panta](https://likumi.lv/ta/id/334085#p5) nosacījumus par kompensāciju vispārējas tautsaimnieciskas nozīmes pakalpojuma sniegšanai.
7. Pilnvarotā Persona apliecina, ka tās rīcībā un īpašumā ir visi nepieciešamie resursi, tai skaitā aktīvi, lai varētu nodrošināt vispārējas tautsaimnieciskas nozīmes pakalpojumu.
8. Līguma darbības termiņa beigās atbilstoši MK noteikumiem Nr.475, nodrošina pārmērīgas kompensācijas kontroli, kuru veic atbilstoši Pašvaldības izstrādātajai metodikai par kompensācijas un pārkompensācijas aprēķināšanu.
9. Konstatējot pārmērīgu kompensāciju, Pilnvarotā Persona ievēro MK noteikumus Nr.475 un metodikā noteiktos pārmērīgas kompensācijas atmaksas nosacījumus.
10. Pašvaldība, izskatot Pilnvarotās Personas iesniegto atlīdzības maksājumu/kompensācijas iesniegumu, ņem vērā, ka pieprasāmā summa nevar pārsniegt summu, kas nepieciešama, lai segtu neto izmaksas, kas rodas, pildot sabiedrisko pakalpojumu sniegšanas pienākumus, tostarp saprātīgu peļņu (atbilstoši EK lēmuma 2012/21/ES 5.panta 1.punktam) un var lemt par attiecīgu atlīdzības maksājumu/kompensācijas piešķiršanu.
11. Pilnvaras devējs ne retāk kā reizi gadā veic pārbaudes par Pilnvarotajai Personai piešķirto atlīdzības maksājumu/kompensāciju izlietojumu un tās atbilstību piešķiršanas mērķiem, kas atbilst EK lēmuma Nr. 2012/21/ES 5. un 6.pantam. Ja pārmērīgas kompensācijas summa nepārsniedz 10 % no vidējās gada kompensācijas summas, šādu kompensāciju var pārnest uz nākamo periodu un atskaitīt no kompensācijas summas, kas jāmaksā par minēto periodu. Ja kompensācijas summa atbilstoši EK lēmuma Nr. 2012/21/ES 5.pantam, pārsniedz summu, tad Pilnvarotajai Personai ir pienākums atmaksāt saņemto pārmērīgo kompensāciju.
12. **Līdzēju atbildība**
13. Izpildot Līgumu, Puses apņemas sadarboties ar citām institūcijām atbilstoši savai kompetencei, lai veicinātu vispārējas tautsaimnieciskas nozīmes pakalpojuma pienācīgu izpildi.
14. Pilnvarotā Persona atlīdzina Pašvaldībai visu nemantisko kaitējumu un mantiskos zaudējumus šādos gadījumos:
    1. ja, kaitējums vai zaudējumi radušies Pilnvarotās Personas prettiesiskas darbības vai bezdarbības rezultātā;
    2. ja, Pilnvarotā Persona nenodrošina vai nenodrošina pienācīgi Līguma ietvaros noteikto vispārējas tautsaimnieciskas nozīmes pakalpojumu.

1. **Pilnvarotās Personas tiesības un pienākumi**
2. Pilnvarotajai Personai ir tiesības rīkoties ar saņemtajiem finanšu līdzekļiem saskaņā ar Latvijas Republikas normatīvajiem aktiem, tajā skaitā MK noteikumiem Nr.475 tikai vispārējas tautsaimnieciskas nozīmes pakalpojuma nodrošināšanas nolūkā.
3. Pilnvarotās Personas pienākumi:
   1. veikt visas nepieciešamās darbības Pašvaldības, sabiedrības un valsts interesēs, kas tieši vai netieši nodrošinātu Līgumā noteiktā vispārējas tautsaimnieciskas nozīmes pakalpojuma izpildi;
   2. veikt darbības, kas nepieciešamas vispārējas tautsaimnieciskas nozīmes pakalpojuma sniegšanai saskaņā ar MK noteikumu Nr.475 noteikumiem un citiem normatīvajiem aktiem;
   3. uzturēt un atjaunot savus aktīvus, kas nepieciešami vispārējas tautsaimnieciskas nozīmes pakalpojuma nodrošināšanai, ievērojot MK noteikumu Nr.475 prasības un citus saistošus normatīvos aktus;
   4. uzturēt un atjaunot nepieciešamo tehnisko aprīkojumu, lai nodrošinātu ģimeniskai videi pietuvināto aprūpes pakalpojumu izpildi;
   5. līdz 2027. gada 30. jūnijam nodrošināt vispārējas tautsaimnieciskas nozīmes pakalpojuma reģistrēšanu Sociālo pakalpojumu sniedzēju reģistrā;
   6. jautājumos, kas saistīti ar vispārējas tautsaimnieciskas nozīmes pakalpojuma sniegšanu un kurus Pilnvarotā Persona ir tiesīga izlemt patstāvīgi, rīkoties kā krietnam un gādīgam saimniekam;
   7. nodrošināt vispārējas tautsaimnieciskas nozīmes pakalpojuma dokumentu pieejamību un uzglabāšanu atbilstoši normatīvajiem aktiem;
   8. nodrošināt ilgtspējas un ieguldījumu amortizācijas periodā vispārējas tautsaimnieciskas nozīmes pakalpojumam atsevišķu grāmatvedības uzskaiti un izsekojamību, skaidri nodalot mērķa grupas par personām sniegto atbalstu ar nesaimniecisku raksturu;
   9. pilnvarojuma periodā un vismaz 10 gadus pēc pilnvarojuma perioda beigām, saglabāt un nodrošināt pieejamību projekta izmaksu pamatojošiem dokumentiem, ar projektu saistītajai dokumentācijai un citai informācijai, kas ir nepieciešama, lai noteiktu, vai piešķirtais atbalsts ir atbilstošs komercdarbības atbalsta piešķiršanas nosacījumiem vispārējas tautsaimnieciskas nozīmes pakalpojumu sniegšanai;
   10. sniegt Pašvaldībai paskaidrojumus Līguma 21.2.apakšpunktā noteiktajā gadījumā 5 (piecu) darba dienu laikā;
   11. sniegt Pašvaldībai Līguma 21.3.apakšpunktā atskaiti noteiktajā gadījumā 5 (piecu) darba dienu laikā, atskaitē iekļaujot izpildes termiņus.

**VI. Pašvaldības tiesības un pienākumi**

1. Pašvaldības tiesības:
   1. kontrolēt Līguma izpildi;
   2. konstatējot Līguma nepienācīgu izpildi un neatbilstību MK noteikumiem Nr.475, ne vēlāk kā 5 (piecu) darba dienu laikā no konstatācijas brīža, rakstiski informēt Pilnvaroto Pārstāvi par Līguma saistību nepienācīgu izpildi vai MK noteikumu Nr.475 neievērošanu, iesniedzot Pilnvarotajai Personai pretenziju;
   3. rakstveidā uzdot Pilnvarotajai Personai veikt nepieciešamās darbības vispārējas tautsaimnieciskas nozīmes pakalpojuma uzlabošanai.
2. Pašvaldības pienākumi:
   1. pēc Pilnvarotās Personas lūguma sniegt Pašvaldības rīcībā esošu informāciju un dokumentāciju, kas nepieciešama Līguma izpildei;
   2. sekmēt vispārējas tautsaimnieciskas nozīmes pakalpojuma nodrošināšanai nepieciešamo saskaņojumu un atļauju saņemšanu Pilnvarniekam;
   3. pilnvarojuma periodā un vismaz 10 (desmit) gadus pēc pilnvarojuma perioda beigām saglabāt un nodrošināt pieejamību projekta izmaksu pamatojošiem dokumentiem, ar projektu saistītajai dokumentācijai un citai informācijai, kura ir nepieciešama, lai noteiktu, vai piešķirtais atbalsts ir atbilstošs komercdarbības atbalsta piešķiršanas nosacījumiem vispārējas tautsaimnieciskas nozīmes pakalpojumu sniegšanai.

**VII. Strīdu atrisināšana**

1. Jebkuras domstarpības, nesaskaņas vai strīdus, kas Pušu starpā var rasties Līguma izpildes laikā, Puses centīsies atrisināt savstarpējo sarunu ceļā. Ja vienošanās netiks panākta 30 (trīsdesmit) dienu laikā, tad strīdi tiks risināti Latvijas Republikas tiesā saskaņā ar Latvijas Republikas normatīvajiem aktiem un Līguma noteikumiem.
2. Puses atbild par Līguma neizpildi vai nepilnīgu izpildi otrai Pusei vai trešajām personām nodarītajiem zaudējumiem saskaņā ar spēkā esošajiem normatīvajiem aktiem.
3. Visas pretenzijas, kas Pusēm rodas vienai pret otru, ir noformējamas rakstveidā. Pretenzijas uzskatāmas par iesniegtām, ja tās nosūtītas otrai Pusei uz e-pastu vai Eadresi.

**VIII. Nepārvaramas varas apstākļi**

1. Pilnvarotā Persona nav atbildīga par nenodrošinātu vai savlaicīgi nenodrošinātu vispārējas tautsaimnieciskas nozīmes pakalpojumu, ja Pašvaldība ar savu darbību vai bezdarbību ir radījusi šķēršļus Pilnvarotajai Personai pildīt savas saistības.
2. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas un/vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kurus Puses nevarēja iepriekš ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, ugunsgrēks, avārijas, katastrofas, epidēmijas, kara darbības, blokādes, valsts varas, pārvaldes institūciju un pašvaldību rīcība un to izdotie normatīvie akti, rīkojumi un lēmumi, kas būtiski ierobežo un aizskar Pušu tiesības un ietekmē uzņemto saistību izpildi.
3. Puse, kas atsaucas uz nepārvaramas varas un/vai ārkārtēja rakstura apstākļu darbību, nekavējoties par šādiem apstākļiem rakstveidā ziņo otrai Pusei. Ziņojumā jānorāda, kādā termiņā Puses ieskatā ir iespējama un paredzama viņa Līgumā paredzēto saistību izpilde.
4. Beidzoties nepārvaramas varas apstākļu darbībai, Pusei, kura atsaucas uz Līguma 27.punktu, 10 (desmit) darba dienu laikā jānosūta otrai Pusei rakstveida paziņojums, kas satur šo apstākļu seku novērtējumu attiecībā uz turpmāko Līguma saistību izpildīšanu.

**IX. Noslēguma noteikumi**

1. Līgumu var grozīt, papildināt vai izbeigt, Pusēm savstarpēji vienojoties. Visi Līguma grozījumi, pielikumi un papildinājumi tiek noformēti rakstveidā un kļūst par Līguma neatņemu sastāvdaļu. Līguma grozījumi stājas spēkā no brīža (dienas), kad Puses tos ir parakstījušas.
2. Līguma saistības par pabeigtām atzīstamas tikai pēc tam, kad Puses izpildījušas savstarpējās saistības un starp tām ir pilnīgi nokārtoti savstarpējie norēķini.
3. Ja līdz Līguma darbības termiņa beigām starp Pusēm nav rakstiskas vienošanās pagarināt Līguma darbības laiku, tad šāds pilnvarojuma attiecību turpinājums nav uzskatāms par šī Līguma pagarinājumu.
4. Puses piekrīt un apstiprina, ka Līgumu slēdz, saskaņojot Pušu gribu, kas radusies brīvi – bez maldības, viltus vai spaidiem, Pusēm labprātīgi un pilnīgi vienojoties, un Puses saprot Līguma saturu, katrai no Pusēm ir tiesībspēja un rīcībspēja darījuma veikšanai, darījums ir nopietni gribēts un aiz tā nav apslēpts kāds cits darījums, ar to nav nolūks pievilt trešo personu vai izdarīt ko prettiesisku.
5. Katrai Pusei nekavējoties, bet ne vēlāk kā 3 (trīs) darba dienu laikā, ir jāziņo otrai Pusei par savas juridiskās adreses vai norēķinu rekvizītu maiņu.
6. Jebkādi mutvārdos izteikti Līguma papildinājumi netiks uzskatīti par Līguma nosacījumiem un visas izmaiņas un papildinājumi attiecībā uz Līgumu stāsies spēkā tikai pēc to noformēšanas rakstveidā un Pušu parakstīšanas.
7. Gadījumos, kas nav paredzēti Līgumā, Puses rīkojas saskaņā ar Latvijas Republikas normatīvajiem aktiem.
8. Parakstot Līgumu Puses apliecina, ka ir iepazinušās ar Līguma nosacījumiem, tie Pusēm ir saprotami un Puses apņemas tos pildīt un ievērot.
9. Ja kāds no Līguma nosacījumiem zaudē juridisko spēku, tad tas neietekmē citus Līguma noteikumus.
10. Līgums sagatavots un parakstīts elektroniski ar drošu elektronisko parakstu, kas satur laika zīmogu, un ir pieejams abām Pusēm.

**X. Pušu rekvizīti un paraksti**

|  |  |
| --- | --- |
| **PAŠVALDĪBA** | **PILNVAROTĀ PERSONA** |
| Olaines novada pašvaldība | SIA “Magnum Social & Medical Care” |
| Reģ. Nr. 90000024332 | Reģ. Nr. 54103141561 |
| Zemgales iela 33, Olaine, Olaines novads, LV-2114 | Labraga iela 11, Liepāja, LV-3414 |
| **Konts** | **Konts** |
| **Banka** | **Banka** |
| **Bankas kods** | **Bankas kods** |
| **Tālrunis**  **e-pasts - pasts@olaine.lv**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **Tālrunis**  **e-pasts**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
| **Domes priekšsēdētājs**  **A.Bergs** | **valdes loceklis**  **K. Dāvis** |